b'\n_START_ARTICLE_\nNils Gaup\n_START_SECTION_\nBiografi\n_START_PARAGRAPH_\nGaup utdannet seg som skuespiller ved Statens Teaterh\xc3\xb8gskole. Der tok han eksamen i 1978. Gaup var blant annet med p\xc3\xa5 \xc3\xa5 opprette Beaivv\xc3\xa1\xc5\xa1 S\xc3\xa1mi Teahter f\xc3\xb8r han som filmskaper fikk sitt gjennombrudd med filmen Veiviseren. Filmen ble nominert til Oscar for beste utenlandske film, tjente inn over en halv milliard kroner, og ble en av det \xc3\xa5rets mest popul\xc3\xa6re leievideoer i mange land, deriblant England._NEWLINE_Den neste filmen hans kom i 1990, og var den delvis Disney-finansierte H\xc3\xa5kon H\xc3\xa5konsen. Den ble med sitt budsjett p\xc3\xa5 60 millioner kroner den til da dyreste, skandinaviske filmen noensinne (og gjorde det godt p\xc3\xa5 amerikanske kinoer i dubbet versjon). \xc3\x85ret etter takket Gaup nei til \xc3\xa5 regissere dramaet Not Without My Daughter med Sally Field. Han valgte i stedet \xc3\xa5 lage en etterf\xc3\xb8lger til H\xc3\xa5kon H\xc3\xa5konsen, nemlig komedie/thrilleren Hodet over vannet (1993) som vant Amanda for beste film. Hodet over vannet ble senere nyinnspilt i USA med Cameron Diaz og Harvey Keitel i hovedrollene._NEWLINE_Gaup var fortsatt ikke glemt i Hollywood, hans navn ble knyttet opp til mulige Bond-filmer, og han n\xc3\xb8t respekt som en filmskaper som behersket \xc3\xa5 arbeide i naturen. Dermed ble Gaup mannen som p\xc3\xa5begynte regien av Waterworld med Kevin Costner, men hoppet av da han mente prosjektet ble for vanskelig og budsjettet var urealistisk (filmproduksjonen kostet til slutt 175 millioner dollar). Gaups alternativ til Waterworld ble ikke s\xc3\xa6rlig vellykket. Han valgte \xc3\xa5 regissere westernfilmen Tashunga (North Star) med Christopher Lambert og James Caan. Filmen ble spilt inn i Nordmarka. Den var langt fra like dyr \xc3\xa5 produsere, men ble slaktet desto mer av kritikerne. Gaup har selv innr\xc3\xb8mmet at det er det d\xc3\xa5rligste han har gjort._NEWLINE_Etter det virket Gaup langt fra Hollywood, og hans neste prosjekt var \xc3\xa5 regissere NRKs dramaserie Nini med Ir\xc3\xa9n Reppen. \xc3\x85ret etter, i 1999, hadde han regioppgaven for Misery Harbour, en samproduksjon mellom Norge, Canada, Sverige og Danmark. Gaup gikk deretter i gang med \xc3\xa5 fullf\xc3\xb8re en gammel dr\xc3\xb8m, \xc3\xa5 filmatisere Kautokeino-oppr\xc3\xb8ret i 1852. I 2002 ble det gitt endelig klarsignal og f\xc3\xb8rproduksjonen kunne begynne. Kautokeino-oppr\xc3\xb8ret ble vist f\xc3\xb8rste gang p\xc3\xa5 TIFF, Troms\xc3\xb8 Internasjonale Filmfestival, 16. januar 2008. Norgespremieren var den 18. januar._NEWLINE_Gert Nyg\xc3\xa5rdshaugs roman Mengele Zoo fra 1989 var planlagt filmatisert med Nils Gaup som filmregiss\xc3\xb8ren, men planene ble lagt bort.'